Plaasaanvalle neem toe, sê AfriForumFoto: Reint Dykema Ondanks bewerings dat plaasaanvalle die laagste in 20 jaar is, wys AfriForum se geverifieerde statistiek dat daar oor die afgelope vier jaar ŉ toename was. “Slegs in 2018 was daar al amper 200 aanvalle en ons is nog nie in die helfte van die jaar nie,” het Ian Cameron, AfriForum se hoof van gemeenskapsveiligheid, in ŉ verklaring gesê. “Die huidige moordtendens dui ook aan dat ons meer mense gaan verloor op plase as oor die afgelope drie jaar as elke jaar afsonderlik gemeet word. “Ons getalle wys duidelik dat daar ŉ toename is in plaasaanvalle dwarsdeur die land; om te sê dat dit laag is of selfs die laagste in twee dekades, is ŉ wanindruk wat by die publiek geskep word,” het hy bygevoeg. Volgens georganiseerde landbou was daar in 2017 amper 54 meer plaasaanvalle as in 2016. AfriForum, die TLU SA en die Suid-Afrikaanse Polisiediens (SAPD) se gekonsolideerde getalle wys ŉ definitiewe toename die afgelope vier jaar. “Dit is onwenslik om getalle slegs oor 20 jaar te vergelyk omdat dit verander weens die drastiese tendensverskille wat plaasvind wanneer politieke leierskap, polisiebestuur en algemene misdaadtendense verander,” het Cameron verduidelik. Lorraine Claasen, misdaadanalis by die AfriForum Navorsingsinstituut (ANI), het gesê daar moet veral in ag geneem word dat die Suid-Afrikaanse publiek se fokus op plaasaanvalle oor die afgelope paar jaar toegeneem het. “Deur op staatsdepartemente druk toe te pas gedurende hierdie tydperk, is die rapporteringsproses van plaasaanvalle deur die SAPD opgeskerp en kan die syfers van die laaste vyf jaar gesien word as ŉ akkurate weerspieëling van dié tipes misdade.” Sy voeg by dat die huidige situasie ten opsigte van gevalle wat gerapporteer word, aandag moet kry, aangesien die situasie en konteks in ons land oor die afgelope 20 jaar drasties verander het. “Daar moet eerder bewustelike pogings aangewend word om huidige syfers te gebruik wat tendense kan bepaal ten einde proaktief op te tree en plaasaanvalle sodoende te verminder.” Die burgerregte-organisasie se gemeenskapsveiligheidspan het intussen die afgelope week ’n dag saam met die Engelbrecht-familie buite Fochville spandeer nadat twee lede van dié familie, Fanie (78) en Colleen (74), op 13 Mei vanjaar tydens ’n wrede plaasaanval vermoor is. ’n Duitse openbare TV-uitsaaier, Zweites Deutsches Fernsehen (ZDF), het AfriForum tydens die besoek vergesel waar daar met Jo-an en Sua Engelbrecht, die vermoorde egpaar se seun en skoondogter, gesels is sodat die uitsaaier die Engelbrechts se storie kan vertel. Jo-an het sy ouers in hul huis op die plaas Welgevonden dood aangetref. Colleen is onder meer met ’n strykyster gebrand voordat sy verwurg en haar keel afgesny is. “Ons moet seker maak dat elke slagoffer se storie vertel word en dat niemand slegs ’n statistiek word nie, ons mense se stories moet deur die wêreld gesien word,” het Cameron bygevoeg. Hy meen die wêreld moet sien hoe die Suid-Afrikaanse regering herhaaldelik misluk om planne vir landelike veiligheid in werking te stel en dat gemeenskappe aan hul eie lot oorgelaat is wanneer dit by veiligheid kom. Dít volg slegs ’n week nadat Lindiwe Sisulu, minister van internasionale betrekkinge en samewerking, genoem het dat gru- en oordrewe stories oor Suid-Afrika in die buiteland versprei word, asook kort nadat Bheki Cele, minister van polisie, wéér versuim het om plaasmoorde tot prioriteitsmisdade te verklaar. AfriForum en ANI sal aan die einde van Julie 2018 die 2017/2018-plaasaanvalleverslag bekendstel.